CELEX: 32020R0858
Language: sl
Date: 2020-06-18 00:00:00
Title: Izvedbena uredba Komisije (EU) 2020/858 z dne 18. junija 2020 o spremembi Izvedbene uredbe (EU) 2018/732 glede odložitve datuma začetka njene uporabe (Besedilo velja za EGP)

19.6.2020   
               
               
                  SL
               
               
                  Uradni list Evropske unije
               
               
                  L 195/57
               
            
         IZVEDBENA UREDBA KOMISIJE (EU) 2020/858
         z dne 18. junija 2020
         o spremembi Izvedbene uredbe (EU) 2018/732 glede odložitve datuma začetka njene uporabe
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (1) in zlasti člena 7(3) Direktive,
         ob upoštevanju naslednjega:
         
                     (1)
                  
                  
                     V skladu z Izvedbeno uredbo Komisije (EU) 2018/732 (2) bi moral prikaz primerjave cen goriva na bencinskih črpalkah temeljiti na vzorcu osebnih avtomobilov, ki so primerljivi vsaj po masi in moči. Države članice lahko izkoristijo možnosti digitalizacije, na primer spletna orodja, da zagotovijo informacije o modelih vozil na trgu in dodajo druge informacije. Zato bi prikaz povezave na spletišče s popolnejšimi ali dodatnimi informacijami lahko dopolnil prikaz primerjave cen na enoto goriva na bencinskih črpalkah. Ne bi pa smel nadomestiti tega prikaza.
                  
               
                     (2)
                  
                  
                     Države članice bi morale določiti, na katerih polnilnih postajah se morajo prikazati rezultati primerjave cen na enoto alternativnih goriv po skupni metodologiji, določeni v Prilogi I k Izvedbeni uredbi (EU) 2018/732. Informacije bi morale biti prikazane tako, da se zagotovi ustrezno obveščanje potrošnikov, na primer na plakatih, panelih ali zaslonih. Za njihovo namestitev je treba na bencinskih črpalkah izvesti posebna dela. Zato rešitve ne bi smele biti v breme malim in srednjim podjetjem.
                  
               
                     (3)
                  
                  
                     Unija je v okviru Instrumenta za povezovanje Evrope vzpostavila ukrep za podporo programa, da bi državam članicam pomagala pri izvajanju člena 7(3) Direktive 2014/94/EU, v katerem bodo zajeta tudi priporočila za usklajeno uvajanje prikazovalnikov informacij. Navedena priporočila še niso na voljo, saj je bilo treba izvajanje zahtevanih testov z osebnim stikom odložiti, ker je dostop do polnilnih postaj z namenom testiranja od začetka izvajanja ukrepov zapore, uvedenih zaradi pandemije COVID-19, zelo omejen. V zvezi s tem je Komisija na zahtevo držav članic, ki sodelujejo v ukrepu za podporo programa, s spremembo ustreznega sporazuma o dodelitvi nepovratnih sredstev podaljšala njegovo trajanje do 30. septembra 2020. To bo pomenilo zamudo pri končnem izpolnjevanju priporočil za usklajeno izvajanje člena 7(3) Direktive 2014/94/EU, izdanih za države članice v okviru ukrepa za podporo programa.
                  
               
                     (4)
                  
                  
                     Države članice, ki so zastopane v Odboru za infrastrukturo za alternativna goriva, so na seji 3. aprila 2020 opozorile, da ukrepi za zajezitev širjenja virusa COVID-19 omejujejo možnost dostopa do polnilnih postaj. Zato ni mogoče izvesti vseh potrebnih del, da bi se polnilne postaje opremile s prikazovalniki informacij v skladu s priporočili v okviru ukrepa za podporo programa. Poleg tega je za namestitev plakatov, panelov ali zaslonov potrebno fizično delo na polnilnih postajah, kar bi lahko zaradi obveznega omejevanja socialnih stikov pomenilo varnostna tveganja za potrošnike in delovno osebje. Zato so države članice zaprosile za odložitev datuma začetka uporabe Izvedbene uredbe (EU) 2018/732.
                  
               
                     (5)
                  
                  
                     Zaradi teh omejitev je nemogoče vzpostaviti potrebno infrastrukturo, ki bi polnilnim postajam omogočila, da od datuma začetka uporabe iz člena 2 uporabljajo metodologijo iz Priloge k Izvedbeni uredbi (EU) 2018/732. Poleg tega se države članice soočajo z izzivi pri zbiranju ustreznih podatkov. Zato bi bilo treba datum začetka uporabe Izvedbene uredbe (EU) 2018/732 odložiti za 6 mesecev, da bi lahko države članice ublažile negativne posledice zamude zaradi koronavirusne krize pri praktičnem izvajanju ukrepov iz navedene uredbe.
                  
               
                     (6)
                  
                  
                     Da bi se v tej krizi zaradi COVID-19 zagotovila takojšnja pomoč ter državam članicam in vsem zainteresiranim stranem omogočilo, da svoje načrte prilagodijo predlagani spremembi, bi morala ta uredba začeti veljati dan po objavi v Uradnem listu Evropske unije.
                  
               
                     (7)
                  
                  
                     Ukrepi iz te uredbe so v skladu z mnenjem odbora, ustanovljenega na podlagi člena 9(1) Direktive 2014/94/EU –
                  
               SPREJELA NASLEDNJO UREDBO:
         
            Člen 1
            V členu 2 Izvedbene uredbe (EU) 2018/732 se drugi pododstavek nadomesti z naslednjim:
            
               „Uporablja se od 7. decembra 2020.“.
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 307, 28.10.2014, str. 1.
         
            (2)  Izvedbena uredba Komisije (EU) 2018/732 z dne 17. maja 2018 o skupni metodologiji za primerjave med cenami na enoto alternativnih goriv v skladu z Direktivo 2014/94/EU Evropskega parlamenta in Sveta (UL L 123, 18.5.2018, str. 85).